АҞӘА, цәыббра 12-Sputnik. Аԥсны Жәлар Аџьынџьтәылатәи еибашьраҿы иргаз Аиааира амши Аџьынџьтәылатәи еибашьра ду аиааира 75 шықәса ахыҵреи ирыдҳәаланы, цәыббра 22 асааҭ 13:00 рзы иаатуеит ацәыргақәҵа, абри атәы лҳәеит Аҟәатәи ацәыргақәҵатә зал хада аиҳабы Ельвира Арсалиаԥҳа.
"Ацәыргақәҵа еиднакылоит аҿыханҵа, аграфика, аскульптура ржанрқәа аазырԥшуа 70 усумҭа. Аиԥш зеиԥшу ацәыргақәҵа Аԥсны асахьаҭыхҩцәа реидгыла есшықәса имҩаԥнагоит. Шықәсқәак раԥхьа ишьҭаҳхит атема, аԥсуа сахьаҭыхҩцәа рырҿиамҭақәа рҿы аибашьреи аҭынчреи ҳәа. Уажәтәи ацәыргақәҵа еиҳа аҭоурых аныԥшуеит", - азгәалҭеит лара.
"Асахьаҭыхҩы. Аамҭа. Агәалашәара" еиднакыло аусумҭақәа ирныԥшуеит асахьаҭыхыҩцәа аамҭеи аҭоурыхтә хҭысқәеи ишырзыҟоу.
"Асахьаҭыхҩцәеи аскульпторцәеи русумҭақәа рыла аибашьраан имҩаԥысуаз еилызкаарц зҭаху ирылшоит ацәыргақәҵаҿ иааины уи аамҭа ҭырҵаарц. Амузеиқәеи агалереи рфондқәа рҟны иҵәаху аусумҭақәа цәыргахоит, дара ахәаԥшцәа ирымбеижьҭеи акрааҵуеит. Иаҳҳәап: Краиников иусумҭа "Иван абхазец", иҭыхын 1963 шықәсазы, Сергеи Ҵәыџьба еицырдыруа иусумҭа "Скрипка". Иара убас ицәыргахоит аскульптор Марина Ешԥҳа лусумҭа асолдаҭ иан лбиуст. Сергеи Дбар ихьӡ зху Аԥсны аџьынџьтәылатә еибашьра Аҳәынҭқарратә музеи аҟынтә иаагоу ыҟоуп", - лҳәеит Арсалиаԥҳа.
Аусумҭақәа реиҳарак аҭоурыхтә аамҭак аныԥшуам.
"Аџьынџьтәылатәи ду аибашьреи аԥсуа жәлар реибашьреи рныԥшуеит хкы рацәала ицәыргахо аусумҭақәа. Дара зегьы темак еиднакылоит, уи аибашьроуп", - лҳәеит Арсалиаԥҳа.
Ацәыргақәҵа "Асахьаҭыхҩы. Аамҭа. Агәалашәара" амҩаԥгара алыршахоит Аԥсны акультура аминистрра адгыларала. Аиҿкааҩцәа: Асахьаҭыхыҩцәа реидгылеи Амилаҭтә сахьаҭыхратә галереи. Иаартызаауеит жьҭаара 8 рҟынӡа.
Апроект аинформациатә дгылара анаҭоит Sputnik Аԥсны.
Иара убас шәаԥхьар ҟалоит: